Kind sterf tydens gewelddadige betogingsArgieffoto: https://pixabay.com ŉ 16-jarige tienerseun het Maandag tydens betogings in Taung in Noordwes gesterf. Die omstandighede rondom die seun se dood word deur die onafhanklike polisieondersoekdirektoraat (Opod) ondersoek. Moses Dlamini, woordvoerder van Opod, het aan Maroela Media gesê hul ondersoekspanne is na die toneel ontbied om ondersoek in te stel na die voorval. “Daar is in dié stadium baie min inligting oor die voorval beskikbaar, maar ek kan bevestig ons ondersoek die omstandighede. In dié stadium is daar net die bewerings dat hy tydens ŉ skietgeveg deur die polisie doodgeskiet is,” het Dlamini gesê. Brig. Sabata Mokgwabone, woordvoerder van die polisie, het aan Maroela Media bevestig ŉ saak van moord word ondersoek. Noordwes gaan die afgelope week gebuk onder gewelddadige protesaksie, met talle betogers wat eis dat Supra Mahumapelo, premier van Noordwes, afgedank word of bedank. Die betogings gaan gepaard met geweld, plundering en die vernietiging van eiendom. Maroela Media het vroeër berig bedrywighede in Mahikeng is verlede week heeltemal tot stilstand gedwing nadat betogers die strate ingevaar, voertuie aan die brand gesteek, paaie afgesper, geboue beskadig en winkels geplunder het. Die geweld het tot só ŉ mate opgevlam dat pres. Cyril Ramaphosa sy besoek aan die Verenigde Koninkryk, wat deel vorm van die presidensie se buitelandse beleggingsveldtog, kortgeknip het om hom terug na Suid-Afrika te haas en met leiers in Noordwes te vergader.